钦定古今图书集成/明伦汇编/皇极典/第174卷 > 册府元龟 > 《宰相等上尊号表》裴光庭
## 钦定古今图书集成/明伦汇编/皇极典/第174卷 > 册府元龟 > 《宰相等上尊号表》裴光庭

臣光庭等言：“臣闻惟天为大，圣人合其德；知微其神，
至人契其道。德应者天锡其命；道尊者帝受其名。”伏
惟陛下克享天心，诞承丕命，仁育万类，道光四表，功
业见乎变，祯符应乎时。往者国步多艰，克清内难，皇
天眷佑，受命文宗，允叶圣谟，肇修人纪，不易日月，再
造乾坤，此陛下之神武也。若乃钦明文思，允恭克让，
“缀学设教，定礼创历，章施五采，克谐八音，缉熙之教
成，肃雍之德备”，此陛下之圣文也。若“郊祀天地，文之
经也；敬祀神祇，文之德也；柔远能迩”，文之化也；“登封
告成”，文之表也。非大圣则不能合其典谟，非至神则
不能制其通变。故功成者不可不表，德至者不可不
崇。是以百辟颙望，三灵乃眷。将谓鸿名尚阙，大典未
敷。臣等昧死上尊号为开元圣文神武皇帝陛下，将
以首出千古，表正万邦。伏愿守神器之至公，遗鸣谦
之小节。鸿名不可以深拒，大典不可以固违，则乃谓
“《韶》尽美矣，又尽善也。”凡在含生，不胜大庆。臣等区区，
敢以固请？